Emma Eckstein

Emma Eckstein (1865 - 1924) Sigmund Freuden lehen pazienteetako bat izateagatik da ezaguna, Wilhelm Fliessen kirurgia esperimentalen artean. Bere analisia amaitu ondoren psikoanalista bezala aritu zen denbora labur batez.

 Biografia 
Emma Eckstein Vienan jaio zen 1865eko urtarrilaren 28an, Freudekin lotura estuak zituen bertako familia burges ezagun batean. Bere anaia, Gustav Eckstein (1875-1916), Austriako Alderdi Sozialistako buruzagia, sozialdemokrata eta Karl Kaustkyren kidea zen. Bere arreba, Therese Schlesinger, sozialista hau ere, parlamentuko kide izan zen lehen emakumeetako bat izan zen. Bere beste anaia, Friedrich, modu anonimoan agertzen da Freud-en Das Unbehagen in der Kultur (Ondoeza kulturan) idazkian, eta Freud-en lagun gisa aipatzen dute.

Emma Ecksteinek  Vienako mugimendu feministan aktiboki parte hartu zuen Documents of Women eta Neues Frauenleben idatzietan kolaboratuz.  Haurren sexu heziketari buruzko liburu bat ere idatzi zuen 1904an. 

Kirurgia baten ondoren, 1910ean, erdi elbarrituta geratu zen, 1924ko uztailaren 30ean garuneko odoljarioz hil zen arte.

 Psikoanalisia 
Ecksteinek 27 urte inguru zituenean, Freudengana jo zuen urdaileko minak eta hilerokoarekin zerikusia zuen ondoeza tratatzeko. Freudi kontatu zion zortzi bat urte zituenean, denda batera sartu zela gozoki batzuk erostera, eta dendariak genitalak heldu zizkiola arroparen tartetik. Lehen esperientzia arrotz hura jasan arren, bigarren aldiz joan omen zen dendara, eta ostera ere gauza bera gertatu omen zitzaion, orduan bere buruarekin haserretu zen berriro itzuli izanagatik. Freudek hasiera batean histeria diagnostikatu zion, eta bere arazoa gehiegizko masturbazioa zela uste zuen, ondoren "sudur-neurosi erreflexua" ote zuen frogatzen saiatuko zen, bere lagun eta konfidente Wilhelm Fliess-ek sudurraren eta genitalen arteko konexioa postulatzen zuen teoria pseudozientifikoan oinarrituz. 

 Kirurgia 
Fliessek sudur-neurosiaren eragina tratatzeko, kokaina erabiltzen zuen anestesiko lokal gisa, eta ikusi zuen tratamendua jaso ondoren pazienteak ez zeudela hain deprimituta. Fliessek suposatu zuen kauterizazioak aldi baterako balio bazuen, kirurgiak emaitza iraunkorragoak emango zituela, Freudek bere histeriaren osagai gisa azaltzen zuen Emmaren masturbazio-arazoa tratatzeko. Orduan, "sudurreko nerbio sexualak" kentzeko ebakuntza kirurgiko batekin esperimentatzen hasi zen.

1895eko otsailean, Freudek hala eskatuta, Fliess Vienara joan zen, Ecksteinen sudurreko ebakuntza egiteko. Ebakuntza desastre hutsa izan zen. Bi asteko epean infekzio izugarriak, odoljario ugari eta min handia izan zituen pazienteak. Freudek, larriturik, bere eskolakide izandako Ignaz Rosanes Vienako zirujau ospetsuari deitu zion. Rosanes Ecksteinen apartamentura iritsi zenean, pazienteak odola isurtzen zuen sudurretik eta ahotik, eta kirats bortitza nabaritzen zen. Ikuskapenean, Fliessek ebakuntzan sudur-barrunbean oharkabean ahaztutako metro-erdi kirurgia-gasa aurkitu eta atera zuen Rosanesek. Odoljario handi eta larri bat gertatu zen, Rosanes eta Freud pazientearen biziaren beldur zirelarik. Freud, ondoezik, gelatik irten zen bere onera etortzen saiatzeko. Itzuli zenean, Ecksteinek hurrengo iruzkin bikainarekin jaso zuen: «Beraz, hau da sexu indartsua».

Freud kontu handiz ibili zen Fliessi bere gutunetan errurik ez egozteko, istripu tamalgarri batez hitz egiten, azkenean Fliessen konkurrentzian zuen konfiantza berretsi zuen arte. Handik urte batzuetara, Ecksteinen ebakuntza osteko odoljarioak histeriak eragindako "desio-odoljarioak" edo, are gehiago, irudimenezkoak zirela ondorioztatu zuen.

 Sedukzioaren teoria 
Eckstein "sedukzioaren teoria" izeneko psikoanalisiaren garapenaren aurreko Freud-en lehen teorietako batekin lotuta dago.1897an, Freud-ek bere aurkikuntza analitikoak aipatzen dizkio Fliess-i bere sedukzio-teoriaren lagungarri gisa, teoria horrek baieztatzen du neurosi guztiak helduek, normalean aitak, haur bati egindako sexu-abusuaren ondorioak direla. Handik denbora batera, Eckstein ebakuntzatik hobetu zenean eta bera Freud-i bere aurkikuntzen berri ematen zion psikoanalista gisa hasi zenean, Freudek bere lagun Fliessi idatzi zionez, "Ecksteinek nahita tratatu zuen bere gaixoa, abusatua izan zela sinestarazi gabe, eta prozesuan hartatik... antzeko irudiak lortu zituen aitarekin". Horrekin, Freud konbentzituz joan zen "aitaren etiologia" ere deitzen zuen teoriaz.

Jeffrey Masson-ek, psikoanalista eta Sigmund Freud-en Artxiboen zuzendari izandakoak, Freud-ek bere sedukzioaren teoriari uko egitean  Eckstein-ek izandako papera azpimarratu du, Freud-ek bere lagunik onena (Fliess) Eckstein-ekin izandako arduragabekeria medikoagatik erantzule egiteari uko egin izana lotuz. "Ecksteinen arazoek (kirurgia osteko bere sudurreko odol-jarioak) mundu errealarekin (kirurgiarekin, alegia) zerikusirik ez balute, orduan bere sedukzio-istorioak fantasiak ere izan litezke. " Hala ere, beste arrazoi batzuk egon ziren bere teoria bertan behera uzteko.

 Ikus, halaber 

 Sigmund Freud

 Erreferentziak 

 Kanpo loturak 

 K. E. Eissler, "Preliminary Remarks on Emma Eckstein's Case History"
 Freudek Fliessi idatzitako gutunaren testua, Emma Ecksteinen kirurgiaren ondorioekin
 Robyn Williamsek Jeffrey Massoni Emma Ecksteini buruz ABC Radio Nationalen egindako elkarrizketaren transkripzioa (2006ko ekaina)
Kategoria:Vienan hildakoak
Kategoria:Psikoanalistak
Kategoria:Vienarrak